ויטני יוסטון

שנותיה הראשונות

יוסטון נולדה בניו ג'רזי למשפחה בעלת ייחוס מוזיקלי; אמה, סיסי יוסטון, הייתה זמרת ליווי ידועה ודודניתה היא הזמרת המצליחה, דיון וורוויק. משפחתה היא בעלת שורשים אפריקנים-אמריקנים, אינדיאנים והולנדים. הסנדקית שלה הייתה ארית'ה פרנקלין. יוסטון התחילה לשיר מגיל צעיר, בגיל חמש הצטרפה למקהלת כנסייה, ובגיל 11 כבר הייתה סולנית המקהלה. בעידוד המשפחה היא פיתחה את כישרון השירה שלה, ובשנת 1980 התחילה לשיר באופן מקצועי ולדגמן במקביל. היא שרה בעיקר כזמרת ליווי ללו רולז ולצ'אקה קאן והופיעה במשותף עם אמה.

פסגת הקריירה

האיש שגילה את כישרונה של יוסטון היה נשיא חברת התקליטים "Arista", קלייב דייוויס, מפיק מוזיקלי בכיר, שראה אותה מופיעה בשנת 1983 וזיהה את הפוטנציאל הגדול שבה, שהתאפיין בקול ערב ומראה מצודד. דייוויס החתים את יוסטון ועשה כל שביכולתו כדי לקדם אותה. הוא שכר את מיטב כותבי השירים והמפיקים של התקופה כדי שיעזרו בהקלטת אלבום הבכורה של יוסטון, שיצא רק לאחר שנתיים בשל רצונו של דייוויס להתאים את השירים לקולה העוצמתי של יוסטון ולצקת עבורה סגנון מוזיקלי מיוחד.
האלבום יצא בשנת 1985. הוא נקרא Whitney Houston והיה אלבום הבכורה המצליח ביותר שהוציאה זמרת אי פעם (עד שהשיא נשבר עשור לאחר מכן על ידי אלאניס מוריסט). האלבום נמכר בלמעלה מעשרה מיליון עותקים בארצות הברית לבדה, והלהיט הגדול מהאלבום היה Saving All My Love For You. הוא הגיע למקום הראשון בארצות הברית ובאירופה והציב את יוסטון בצמרת כבר עם תחילת הקריירה שלה. בשנת 1986 היא זכתה בפרס ה"גראמי" הראשון שלה, בתור זמרת הפופ הטובה ביותר. בשנת 1987 יצא הסינגל הראשון מתוך אלבומה השני, שנקרא I Wanna Dance With Somebody, שהגיע אף הוא למקום הראשון במצעד. האלבום Whitney יצא באותה שנה, ושבוע אחרי צאתו כבר הגיע לראשי המצעדים, יוסטון הייתה הזמרת הראשונה שהגיעה להישג זה. האלבום הכיל להיטים גדולים, ודואט עם אמהּ סיסי. השיר So Emotional מתוך האלבום היה הלהיט השישי ברציפות שלה שהגיע למקום הראשון במצעד, ובאמצעותו הגיעה יוסטון לשיא שהחזיקו בו לפניה רק הבי ג'יז והביטלס. ב-1988 שברה יוסטון את השיא עם הסינגל Where Do Broken Hearts Go, שהפך לשיר השביעי שלה ברציפות שהגיע למקום הראשון. היא מחזיקה בשיא זה עד היום. 
בשנת 1987 התחילה יוסטון את סיבוב ההופעות האמריקני שלה, וב-1988 המשיכה עם הסיבוב המצליח לאירופה. בלונדון הקליטה יוסטון עם הפילהרמונית של לונדון שיר עבור אולימפיאדת סיאול שנקרא One Moment In Time. בשנת 1990 יצא הסינגל הראשון מתוך האלבום השלישי של יוסטון, I’m Your Baby Tonight. השיר היה הלהיט השמיני של יוסטון שהגיע למקום הראשון. האלבום, ששמו כשם הסינגל, יצא באותה שנה והוא כלל דואט של יוסטון עם סטיבי וונדר. ההצלחה היחסית לה זכה האלבום לא השתוותה לזו של שני קודמיו. השיר All The Man That I Need מתוך האלבום היה התשיעי שהגיע למקום הראשון במצעד. בשנת 1991 שרה יוסטון את ההמנון האמריקני במשחק הסופרבול, ובעקבות הביקוש הגדול יצא הביצוע על גבי דיסק. למרות זאת, האלבום הצליח פחות מקודמיו. באותה שנה יצאה יוסטון לסיבוב ההופעות העולמי השלישי שלה, וגם הוא לא הצליח לשחזר את הצלחת קודמיו. הכישלון היחסי של האלבום השלישי גרם לה למשבר וזמן רב עבר עד שהוציאה אלבום אולפן נוסף.

"שומר הראש"

בשנת 1992 עשתה יוסטון שינוי בקריירה שלה ופנתה לכיוון המשחק. הסרט הראשון בהשתתפותה היה הלהיט הענק בכיכובו של קווין קוסטנר, “The Bodyguard” (שומר הראש). יוסטון, שהופיעה בסרט בתפקיד של זמרת, הקליטה עבור הפסקול שישה שירים חדשים. הלהיט מתוך הפסקול, “I Will Always Love You” ("אני תמיד אוהב אותך"), במקור של הזמרת דולי פרטון, שבר את כל השיאים שסינגל יכול לשבור, הוא זכה להצלחה אדירה בעולם (מקום ראשון בארצות הברית ובריטניה) ובילה 14 שבועות בראש המצעד. זהו הלהיט העשירי שיוסטון שלחה לראש המצעד. “I Will Always Love You” נחשב גם היום לאחד מהלהיטים המצליחים בכל הזמנים, הוא הפך להיות מזוהה עם יוסטון ונחשב גם כיום לאחד משירי האהבה המפורסמים בכל הזמנים. יוסטון זכתה ב-1994 בשלושה פרסי "גראמי" על שיריה בסרט "שומר הראש", בקטגוריות זמרת השנה, פסקול השנה והשיר הטוב ביותר.
הצלחתו של פסקול הסרט מיוחסת בעיקר ליוסטון. פסקול הסרט הוא הפסקול הנמכר ביותר אי פעם.
בשנת 1993 יצאה יוסטון לסיבוב ההופעות "the bodyguard tour" שנמשך עד שנת 1994, במהלכו הופיעה 127 פעמים ברחבי העולם, מתוכם 60 בצפון אמריקה, 16 ביפן ו-17 באירופה.

פעילותה במחצית השנייה של שנות ה-90

בנובמבר 1995 יצא האלבום "'Waiting to Exhale", הפסקול לסרט באותו שם בו יוסטון גם כיכבה, שבו התארחה יוסטון בנוסף לשמות גדולים נוספים בתעשייה כגון טוני ברקסטון וארית'ה פרנקלין. האלבום נחשב להצלחה והגיע למעמד של שבע פלטינות בארצות הברית, ולמעמד של פלטינה באירופה ויפן. האלבום זכה בפרס "אלבום הפסקול המקורי" בטקס פרסי המוזיקה האמריקאית.
הסינגל הראשון מהאלבום, שאותו שרה יוסטון, "(Exhale (Shoop, Shoop", יצא בנובמבר 1995 והגיע למקום הראשון במקום הבילבורד והמצעד הקנדי והצליח גם בשאר העולם אם כי במידה פחותה (11 במצעד הבריטי, 18 במצעד האוסטרלי ו-26 במצעד הצרפתי). סינגל זה הוא הסינגל האחרון של יוסטון שהגיע למקום הראשון במצעד הבילבורד (11 בסך הכול). הסינגל זכה בפרס גראמי על גראמי על "שיר ה-r&b הטוב ביותר".
הסינגל השני שיצא מהאלבום "Count on Me" שבו השתתפה וויטני יצא במרץ 1996, הצליח גם הוא בארצות הברית (מקום שמיני) אך נכשל ברחבי העולם (98 בגרמניה, 59 במצעד הקנדי ו-87 במצעד האוסטרלי).
הסינגל השלישי, "Why Does It Hurt So Bad", נכשל ברחבי העולם, ומלבד ארצות הברית, אוסטרליה וקנדה, לא נכנס למצעדים ברחבי העולם.
בנובמבר 1996, יצא האלבום "The Preacher's Wife", והצליח גם הוא אך פחות משני אלבומי הפסקול שקדמו לו והגיע למעמד פלטיניה משולשת בארצות הברית, פלטינה באירופה, קנדה ויפן, מעמד זהב באיטליה, ספרד, שווייץ ושוודיה, ומעמד כסף בבריטניה.
הסינגל הראשון שיצא מהאלבום, "I Believe in You and Me", שהוא חידוש של "להקת 4 הפסגות" מ-1983 הגיע למקום הרביעי במצעד הבילבורד, יצא בדצמבר 1996 לארצות הברית, אך לא הצליח בעולם, מלבד בבריטניה (16 במצעד).
הסינגל השני, "step by step", יצא בפברואר 1997 והצליח ברחבי העולם בצורה מתונה (15 בארצות הברית, 13 בבריטניה, 8 בגרמניה ו-23 בקנדה).
הסינגל השלישי, "My Heart Is Calling", הגיע למקום ה-77 בבילבורד.
בשנת 1997 יצאה וויטני לסיבוב ההופעות "Pacific Rim Tour". רוב ההופעות היו במזרח אסיה (5 ביפן, אחת בתאילנד ואחת נוספת בטיוואן) כשהיא מופיעה גם בארצות הברית ובאוסטרליה (פעם אחת בשתיהן).
בשנת 1998 יצאה יוסטון לסיבוב הופעות נוסף באירופה, "The European Tour", שכלל 10 הופעות ברחבי אירופה, רובן בגרמניה ומונקו.
ב-2 בנובמבר 1998 יצא הדואט "when you believe" עם מריה קארי, זמרת מצליחה נוספת. הדואט היה ללהיט גדול באירופה (מקום 4 בבריטניה, 8 בגרמניה ומקום שני במצעד האירופאי) אך דווקא בארצות הברית, ארץ מולדתן של שתי הזמרות, הסינגל נכשל באופן יחסי והגיע רק למקום ה-15 במצעד הבילבורד. הסינגל זכה בפרס גראמי על "השיר המקורי הטוב ביותר" והיה מועמד גם על קטגוריית "שיתוף הפעולה הטוב ביותר".
ב-17 בנובמבר יצא האלבום "My Love Is Your Love", אלבום זה היה אלבום האולפן הראשון של יוסטון מזה 8 שנים. האלבום הצליח ברחבי העולם, כשעד היום נמכרו כ-13 מיליון עותקים שלו. האלבום הגיע למעמד פלטינה מרובעת בארצות הברית ואירופה, פלטינה משולשת בשווייץ ובריטניה, פלטינה כפולה בקנדה, צרפת ושוודיה, פלטינה ביפן, בלגיה, אוסטריה, הולנד ופולין ומעמד זהב באוסטרליה ובפינלנד. האלבום הגיע למקום ה-32 במצעד סיכום השנה של הבילבורד.
הסינגל השני, "Heartbreak Hotel", יצא בדצמבר 1998, והפך ללהיט גדול בארצות הברית כאשר הגיע למקום ה-2 במצעד הבילבורד. השיר הצליח גם במקומות נוספים ברחבי העולם (12 בקנדה, 7 בצרפת, 17 באוסטרליה, 25 בבריטניה ו-35 בהולנד) אך נכשל ברוב המקומות.
הסינגל השלישי, "It's Not Right But It's Okay" יצא בינואר 1999 בארצות הברית, ובאפריל של אותה השנה בבריטניה. כמו קודמו, גם סינגל זה הפך ללהיט בארצות הברית והגיע למקום הרביעי במצעד הבילבורד. גם בשאר העולם הסינגל זכה להצלחה (מקום שלישי בבריטניה, 14 בקנדה ו-3 בגרמניה). הסינגל זכה בפרס גראמי על "הביצוע הכי טוב של אישה בשיר r&b".
הסינגל הרביעי, "My Love Is Your Love" היה לסינגל המצליח ביותר מהאלבום, כשהגיע לטופ 10 של רוב מצעדי העולם (4 ארצות הברית, 2 בריטניה, 2 גרמניה, 10 קנדה) ומכר כשלושה מיליון עותקים ברחבי העולם.
בנוסף לכך, יוסטון יצאה בשנת 1999 לסיבוב הופעות עולמי, "My Love Is Your Love Tour", שכלל 62 הופעות, שרובן היה באירופה (44), והשאר בארצות הברית (18). בשנת 2000 הוציאה את השיר "Could I Have This Kiss Forever" בשיתוף עם הזמר אנריקה איגלסיאס. השיר הפך ללהיט, ואף זכה לתואר הזהב בגרמניה.

פעילותה בשנות ה-2000


בשנת 2019, יצא השיר "Higher Love", אותו שרה יוסטון והפיק קייגו. השיר זכה להצלחה בינלאומית, תוך שהגיע למקום השני במצעד הסינגלים הבריטי ולמקום השני במצעד הרשמי של מדיה פורסט. בספוטיפיי הצליח השיר לצבור למעלה מ-100 מיליון השמעות וביוטיוב צבר למעלה מ-50 מיליון צפיות.

חיים אישיים

יוסטון הכירה את הזמר בובי בראון ב-1989. הזוג נישא ב-18 ביולי 1992. ב-4 במרץ 1993 נולדה לשניים בת. בדצמבר 2003 נעצר בראון לאחר שדווח כי הכה את יוסטון במהלך ריב. בספטמבר 2006 נפרדו השניים, והתגרשו ב-24 באפריל 2007.
במהלך חייה סבלה יוסטון מהתמכרות לסמים ולאלכוהול, שהשפיעו על חייה ועל הקריירה שלה.

מותה

ב-11 בפברואר 2012 נמצאה יוסטון מתה באמבטיית חדרה במלון "הילטון בוורלי" בבוורלי הילס שבקליפורניה. סיבת המוות הוגדרה כתאונת טביעה באמבטיה, על רקע שימוש בקוקאין וטרשת עורקים בעורקי הלב.
ב-27 ביולי 2015 מתה בתה בגיל 22 בנסיבות דומות.